###### Kommentarer til vedtektnorm for regionlag i Norges Jeger- og Fiskerforbund

Innledning

Vedtektnormen ble vedtatt av Norges Jeger- og Fiskerforbunds landsmøte 14. november 2021. Normen er bindende for regionlagene. Hovedmålet med en slik bindende norm er å gjøre organisasjonen mer enhetlig enn det som har vært tilfelle tidligere. Landsmøtet vedtok en tilsvarende norm for de lokale lagene og foreningene.

Det sier seg selv at en så stor og aktiv organisasjon som NJFF er, må ha en god del internt, felles regelverk som alle ledd må forholde seg til. Uten det vil det være bortimot umulig å ha aktiviteter og annen enhetlig virksomhet i organisasjonen og det vil være svært krevende og kunne drive effektivt. Selv om regionlagene er selvstendige økonomiske og juridiske enheter, så er de en så sterkt integrert del av den totale organisasjonen, at det ville vært svært krevende om disse skulle nokså forskjellige i sin form og drift. De skal tross alt i stor grad ha set samme ansvret og gjøre de samme oppgavene uansett hvilken del av landet de tilhører.

Fram til landsmøtet i november 2021 hadde organisasjonen såkalte mønstervedtekter for både lokale lag og foreninger og for fylkeslagene (nå regionlagene). Det var i prinsippet frivillig for det enkelte organisasjonsledd om det ønsket å vedta vedtekter i tråd med mønstervedtektene eller ikke. Med hensyn til fylkeslagene, så var de 4 første paragrafene i mønstervedtektene obligatoriske. Det vil si at regionlagene var forplitet til å benytte disse uten endringer.Det var på mange måter starten på den prosessen som landsmøtt i 2021 fullførte; å utvikle organisasjonen til mer enhetlighet i form og drift.

Innholdet i vedtektnormen er bindende på den måten at det enkelte regionlag er forpliktet til å bruke normen med sitt innhold. (De obligatoriske reglene står med rød skrift videre i denne kommentarutgaven).

Landsmøtet i 2021 besluttet at vedtak om justerte vedtekter i tråd med den nye normen, skal være gjort senest i 2023. Det vil si at alle regionlagene må behandle og gjøre vedtak i saken på sine årsmøter i enten 2022 eller 2023. Vedtektsaken bør være forholdsvis enkel å gjennomføre for regionlagene, så det bør være en målsetting at alle 19 klarer å gjennomføre denne saken på årsmøtetene i 2022. Er det behov.kan NJFF sentralt bistå i prosessen.

Regionale tilpasninger

NJFFs vedtektnorm er forpliktende og må følges av ale regionlagene, men det er gjort åpning for at det kan gjøres regionale tilpasninger på noen paragrafer. Der det kan gjøres lokale tilpasninger, er dette angitt i normteksten. Det gjelder følgende steder:

§ 4 Økonomi, § 5 Årsmøte, § 7 Styre og § 8 Styrets arbeid.

Hvordan tilpasningene kan gjøres og beskrives går fram av kommentarene under nevnte paragrafer senere i disse kommentarene.

De deler av normteksten som kan endres regionalt, er skrevet med blå skrift i dette notatet (§§ 5 og 7). De øvrige stedene hvor det er tilpasningsmuligheterk kan det skrives inn tillegg til det som står i normen.

Her gis noen korte innledninger til disse bestemmelsene:

**§ 4 Økonomi**

Hvis regionlaget ønsker det, kan økonomibeskrivelsen i normen (som bare dreier seg om kontingent) utdypes nærmere.

**§ 5 Årsmøte**

Det enkelte regionlag kan om ønskelig endre på lagenes/foreningenes representasjon på regionsårsmøtet. De kan også utvide listen med innhold på åtsmøtet.

**§ 7 Styre**

Mange regionlagvil ha behov for et større styre enn det minimumet på 5 personer som ligger i normen. Regionlagene må tenke gjennom hvor mange personer styret skal bestå av, ut fra hvilke ansvarsområder og oppgaver som skal ivaretas.

**§ 9 Styrets arbeid**

I normen er styrets oppgaver listet opp i 15 punkter. Regionlagene bør vurdere om det skal listes opp flere temaer.

Bistand i vedtektarbeidet

Hvis regionlaget ønsker bistand eller har spørsmål i vedtektsaken, så ta kontakt med NJFF sentralt. Det er muligheter for å få forhåndsgodkjenning på forslaget som styret har utarbeidet og mener å foreslå for sitt årsmøte. Med de ressurser som finnes i regionlagene blant tillitsvalgte og ansatte, bør vedtektsaken være forholdsvis enkel å gjennomføre.

På NJFFs hjemmeside vil en finne den til enhver tid gjeldende vedtektnormen som landsmøtet har vedtatt. Den forefinnes både på bokmål og nynorsk.

Viktig!

**Alle regionlag må behandle vedtektsaken på sine årsmøter i 2022 eller 2023. Hvert enkelt regionlag må ha vedtektene som dagsordensak på ett av disse møtene. Innholdet i landsmøtets vedtatte norm må være med. I tillegg må hver forening vurdere og eventuelt gjøre endringer/tillegg i paragrafene 4, 5, 7 og 8.**

Kommentar til overskrift og innledning i foreningens/lagets vedtekter

Overskriften kan gjerne være (et eksempel):

**Vedtekter for Norges Jeger- og Fiskerforbund Nordland**

Som innledning kan det stå dato eller årstall for etableringen av regionlaget (fylkeslaget). Hvis det er kjent, kan det også tas med når vedtektene er endret. En kan også ta med en henvisning til NJFFs vedtektnorm som ble vedtatt på landsmøtet i 2021.

Et eksempel:

**Regionlaget ble etablert i 1952**

**Vedtektene er endret 02.03.1959, 20.03.1979 og 22.03.2022**

**Gjeldende vedtekter er i henhold til vedtektnormen for regionlag som ble vedtatt på Norges Jeger- og Fiskerforbunds landsmøte 14.11.2021.**

Kommentarer til de enkelte paragrafer i vedtektnormen

**§ 1 Regionlagets navn**

Regionlagets navn er Norges Jeger- og Fiskerforbund (regionnavnet), heretter forkortet NJFF(regionnavnet).

Her er det bare i fylle inn det gamle fylkesnavnet (regionnavnet) i stedet for parentesen.

Et eksempel:

Regionlagets navn er Norges Jeger- og Fiskerforbund Nordland.

**§ 2 Formål**

Regionlagets formål er det samme som for NJFF sentralt.

Regionlaget er en sammenslutning av samtlige foreninger tilsluttet Norges Jeger- og Fiskerforbund i regionen og er det organisatoriske bindeleddet mellom NJFFs sentralledd og foreningene/lagene. Det har et spesielt ansvar med å ivareta organisasjonens formål i samfunnet for øvrig på regionnivå.

Her er det ingen tilpasningsmuligheter. Formålet skal stå slik det gjør i normen.

**§ 3 Regionlagets ledende organer**

Regionlagets ledende organer er:

1. Årsmøtet
2. Ekstraordinært årsmøte
3. Styret

Her er det ingen tilpasningsmuligheter. Organene skal stå slik det gjør i normen.

**§ 4 Regionlagets økonomi**

Forbundet sentralt refunderer til regionlagene den andelen av medlemskontingenten som Representantskapet har fastsatt

Regionlaget kan selv gjøre tilføyelser her. Dette kan gjelde andre forhold mht. økonomien enn overføring av kontingentandelen fra NJFF sentralt.

**§ 5 Regionlagets årsmøte**

Årsmøtet skal hvert år holdes innen 31. mars og innkalles med åtte ukers skriftlig varsel. Forslag som foreningene ønsker behandlet av årsmøtet skal være styret i hende senest fire uker før årsmøtet. Styrets forslag til dagsorden, vedlagt årsberetning, regnskap og andre saksdokumenter sendes foreningene senest to uker før årsmøtet.

Til årsmøtet kan foreninger med inntil 200 medlemmer sende 2 representanter. Foreninger med flere medlemmer kan sende ytterligere 1 representant for hvert påbegynte 200. medlem, inntil 6 representanter. Deretter gis en representant pr 300 medlem.

Representantene må ha fylt 14 år for å ha stemmerett.

Regionlaget kan selv justere fordelingen av representasjonen.

Fordelingen av foreningenes representanter til årsmøtet kan gjerne stå slik den gjør i normen, men hvis regionlaget ønsker det, kan representasjonen endres. Det er ikke gitt noen føringer på hvordan endringen skal gjøres, så regionlaget står helt fritt til å fordele årsmøterepresentantene slik det måtte ønske. I regionlag med få foreninger kan det være fornuftig å sette høyere antallsgrenser enn i normen.

Medlemmer fra foreningene utnevnt av NJFF i sentrale utvalg, samt regioninstruktører, kalles inn til årsmøte. Disse har tale-, men ikke stemmerett, så fremt de ikke møter som representant for en forening.

På årsmøtet skal følgende behandles:

1. Konstituering av møtet.

* Godkjenning av representanter
* Godkjenning av innkalling
* Godkjenning av dagsorden
* Godkjenning av forretningsorden
* Valg av ordstyrer
* Valg av sekretær
* Valg av tellekorps
* Valg av to delegater til å underskrive protokollen

1. Årsberetning fra siste kalenderår.
2. Revidert regnskap fra siste kalenderår.
3. Innkomne saker med styrets forslag til vedtak.
4. Andre saker som styret har ført opp på dagsorden.
5. Styrets forslag til årsplan og budsjett.
6. Valg av styre i henhold til § 7.
7. Valg av ledere til årsmøteoppnevnte utvalg.
8. Valg av valgkomite på tre medlemmer inklusive leder, så vidt mulig geografisk fordelt. Medlemmene velges for tre år, rullerende slik at én person er på valg hvert år.
9. Valg av revisor(er) og vararevisor for ett år.
10. Valg av utsendinger til landsmøtet. Disse skal være gyldig medlem av en av regionens lokalforeninger/lag eller være direktemedlem i regionlaget.

Regionlagene kan selv utvide denne listen.

Opplistingen i normen er ikke ment å være selve dagsorden til årsmøtet, men innholdet i listen foran her må inngå i årsmøtets dagsorden. Dersom det er spesielle forhold i en region som tilsier at listen bør forlenges i vedtektene, kan regionlaget selv gjøre det ved å fylle på med nummer 12, 13 osv.

I den konkrete dagsorden til hvert årsmøte vil nummereringen kunne være litt annerledes. Dette blir mest påvirket av punktene 4 og 5. I den konkrete dagsorden bør ikke saksoverskriftene slik de står i listen foran her benyttes eller de bør ikke benyttes uten underpunkter.

Overskriften i pkt. 4 bør enten byttes ut med den/de sakstitler som passer for den den/de sakene som er sendt inn, eller disse bør settes inn som underpunkter: F.eks. sak 4.1, 4.2 osv., eller 4A, 4 B osv. Hver sak må ha en sakstittel som sier noe om saksinnholdet.

Tilsvarende som i pkt. 4 i listen, bør det gjøres under pkt. 5, andre saker som styret har ført opp på dagsorden.

Det er viktig at det fremgår konkret i styrets utsendte/publiserte forslag til årsmøtedagsorden hva som skal tas opp av saker. Disse skal ikke være «tildekket» av generelle sakstitler som lagene/foreningene ikke har mulighet for å forstå hva som skal behandles.

Pkt. 9 omhandler valg av valgkomite på 3 medlemmer. Normen gir noen ytterligere føringer for hvordan dette skal gjøres. Setningen om goegrafisk fordeling kommer av hensynet om at komiteen skal ha en størst mulig kontaktflate mot alle deler av regionen og dens foreninger. Når medlemmene velges for 3 år, hvor ett medlem går ut hvert år, oppnås hver gang fornyelse i komiteen samtidig som ogsp kontinuiteten ivaretas. Det vanlige er at den personen som har sittet lengst i komiteen går ut hvert år. Ofte er det lederen. Den som da har sittet nest lengst, rykker da opp til å bli komiteleder neste gang. Årsmøtet kan også velge varamedlemmer til valgkomiteen hvis det er ønskelig. Det er opp til regionlaget selv å avgjøre hvordan disse detaljene skal være, så lenge praktiseringen ligger innenfor bestemmelsen i normen.

Dersom ikke noe annet er bestemt, avgjøres alle saker med alminnelig flertall. Ved stemmelikhet anses forslaget forkastet, unntatt ved personvalg hvor det foretas loddtrekning. Valgene skal foregå skriftlig dersom det foreligger flere forslag og noen krever skriftlig avstemning.

Ingen representanter har mer enn én stemme. Regionlagets styre har ikke stemmerett i saker som gjelder beretning og regnskap.

Denne bestemmelsen innebærer bl.a. at ingen kan avgi mer enn en stemme. Fullmakter fra andre årsmøterepresentanter kan ikke benyttes. Dette vil si at hvis en forening har 4 årsmøterepresentanter, men møter med bare 1 representant, så kan denne avgi bare en stemme. Den foreningen mister dermed 3 stemmer som den ville hatt hvis 4 hadde møtt.

NJFFs sentralledd har rett til å være representert på regionlagets års- og styremøter med talerett.

Det er lange tradisjoner for at NJFF sentralt er tilstede på regionlagenes årsmøter. Dette både for å bringe informasjon til årsmøtet og også fra møtet tilbake til NJFF sentralt. Hvem som representerer er varierende, bl.a. ut fra hva regionlaget selv ønsker å få orienteringer om. Både forbundssyremedlemmer og ansatte hos NJFF sentralt forestår representasjonen.

**§ 6 Ekstraordinært årsmøte**

Ekstraordinært årsmøte kan innkalles av styret, eller når et tidligere årsmøte har besluttet det, eller minst ¼ av de tilsluttede foreninger/lag eller Forbundsstyret krever det.

Innkalling til ekstraordinært årsmøte, vedlagt dagsorden, skal skje med minst 14 dagers varsel. Møtet skal ikke ta avgjørelser i andre saker enn de som er oppført i innkallingen.

Bortsett fra tidspunkt for avholdelse og frist for innkalling og dagsorden, så er det samme krav til et ekstraordinært som et ordinært årsmøte. På et ekstraordinært årsmøte vil selvsagt dagsorden være mer begrenset. Konstitueringen av møtet (§5, pkt. 1) må ha et innhold slik som beskrevet foran. Forøvrig vil det kunn være den/de spesielle temaene som krever behandling i et ekstrordinært årsmøte, som utgjøre dagsorden.

**§ 7 Regionlagets styre**

Regionlaget ledes av et styre på minimum fem personer bestående av leder, nestleder, barne- og ungdomsansvarlig, kvinnekontakt og øvrige styremedlemmer. Styret må konstituere seg etter gjeldende satsingsområder.

Styret velges for to år av gangen, men slik at tilnærmet halve styret er på valg hvert år. I tillegg velges hvert år to varamedlemmer til styret.

Denne paragrafen kan endres av regionlaget slik at det beskrives flere funksjoner i styret, men uansett må styret ha minst fem årsmøtevalgte medlemmer inklusive leder og nestleder. Dersom alle de viktigste ansvarsområdene i regionlaget er beskrevet som egne styrefunksjoner, kan setningen om styrets egenkonstituering utelates. Eksempler på slike ansvarsområder er: sekretær, kasserer/økonomiansvarlig, informasjonsansvarlig og opplæringsansvarlig.

**§ 8 Styrets arbeid**

Styret skal:

1. Representere NJFF i sin region, utøve den administrative myndighet, håndheve vedtektene og ivareta regionens interesser hos foreninger og de regionale myndigheter.
2. Følge vedtatte strategiske planer.
3. Forberede, behandle og fatte vedtak i saker av interesse for regionen.
4. Avholde møter med foreningsledere/-styrer for drøfting av viktige saker av felles interesse.
5. Sende saker til høring i foreningene.
6. Beramme ordinære og eventuelle ekstraordinære årsmøter.
7. Avgi årlig beretning og regnskap med revisors rapport om regionlagets virksomhet i kalenderåret. Ajourføre tillitsvalgtliste for regionlaget i NJFFs medlemsregister og i Brønnøysundregisteret.
8. Utarbeide forslag til årsplan i samsvar med NJFFs sentralt vedtatte strategier og budsjett for kommende år.
9. Ved behov å oppnevne egne utvalg og medlemmer av disse, samt utarbeide arbeidsinstruks med mandat for utvalgene.
10. Foreslå tildeling av eventuelle hedersbevisninger.
11. Oppnevne regioninstruktører.
12. Utarbeide instruks for regionlagets ansatte.
13. Arbeide for forenings- og medlemsfordeler, herunder muligheter for økonomisk støtte til regionlaget og foreningene.
14. Medvirke til opprettelse av nye foreninger og eventuelt sammenslåing av slike der det er behov og bistå disse med råd og opplysninger.
15. Avgjøre tvister mellom foreninger.

Styret er beslutningsdyktig når minst halvparten av styret er til stede, inkludert varamedlemmer. Vedtak fattes med alminnelig flertall. Ved stemmelikhet anses forslaget som forkastet. Det skal føres protokoll fra hvert styremøte.

Regionlaget kan selv utvide denne temalisten med flere punkter. Det kan ghøres ved å fortsette nummereringen med 16, 17 osv., men de 15 temaene som ligger i normen må være med.

**§ 9 Vedtektsendringer**

Dersom NJFFs landsmøte vedtar endringer i de ufravikelige delene av vedtektsnormen for regionlag, er regionlagene forpliktet til å ta de endrete bestemmelsene inn i sine vedtekter. Dette må gjøres senest i det første ordinære regionlagsårsmøtet etter landsmøtet.

Endringer i vedtektene som regionlaget selv kan beslutte på sitt årsmøte, vedtas med minst 2/3 flertall blant de tilstedeværende representanter. Slike endringer skal godkjennes av Forbundsstyret før de blir gyldige.

Siden regionlagene defineres som egne økonomiske og juridiske enheter i organisasjonen, bør de selv gjøre det endelige vedtaket om vedtektene, også når det gjelder framtidige endringer. Det som til enhver tid ligger i den landsmøtevedtatte normen, kan ikke endres før et nytt landsmøte eventuelt har besluttet en endring. For de deler hvor regionlaget på egen hånd kan gjøre tilpasninger, kan regionlaget når som helst vedta endringer på sitt eget årsmøte. Riktignok er det en «sikkerhetsventil» i og med at forbundet sentralt endelig skal godkjenne endringene.

Dersom et framtidig landsmøte vedtar endringer i normen, må regionlagene ha dette oppe som en vedtektsak på sitt kommende årsmøte. Vedtak må gjøres med minst 2/3 flertall. Dersom det ikke gjøres, oppstår det et større organisatorisk dilemma som må løses.

**§ 10 Domsutvalg**

Regionlaget er forpliktet av bestemmelsene i gjeldende domsutvalg i NJFFs sentrale vedtekter og normer.

Det nye domsutvalget som landsmøtet har bestemt skal innføres i organisasjonen, skal etableres i løpet av 2022. I skrivende stund i januar 2022 er ikke detaljene endelig utredet og på plass. Regionlaget må derfor bare forholde seg til hva som kommer om dette nye organet i løpet av året. Det er Forbundsstyret og Representantskapet som skal gjøre de endelige beslutningene om dette. Domsutvalget blir et dømmende organ for hele organisasjonen.

**§ 11 Oppløsning av regionlag**

Dersom det foreligger et grunngitt forslag om oppløsing av regionlaget, skal Forbundsstyret behandle dette etter retningslinjer for oppløsning og sammenslåing av regionlag og lokalforeninger/lag. Dersom det blir vedtatt å oppløse regionlag, skal regionlagets midler disponeres av NJFF til fremme av forbundets formål i regionen.

Oppløsning av et regionlag med målsetting om en nedleggelse, er en svært liten sannsynlig situasjon. Det er mer relevant å tenke seg oppløsning som et ledd i omorganisering dersom to eller flere regionlag ønsker å fusjonere innenfor et av de nye sammenslåtte offentlige fylkene. Det henvises i normteksten til at slik oppløsning skal skje ut fra retningslinjer for slike handlinger. Slike retningslinjer er ikke utarbeidet i skrivende stund (januar 2022).